钦定古今图书集成/历象汇编/庶征典/第064卷 > 明
## 钦定古今图书集成/历象汇编/庶征典/第064卷 > 明

### 太祖洪武二十二年海风起

按《江南通志》：“洪武二十二年七月，海风自东北来，拔
木扬沙，漂没三洲。”

洪武二十三年，大风。

按《浙江通志》：“洪武二十三年，萧山大风，海塘坏，潮抵
于市。”

### 成祖永乐七年大风

按《浙江通志》：“永乐七年，台州飓风拔屋，黄岩坏官舍，
案牍俱失。”

### 宣宗宣德二年大风

按《浙江通志》：“宣德二年，诸暨大风，江潮至风溪。”

### 英宗正统五年暴风

按《名山藏》，“正统五年，南京暴风雨，北京烈风屡兴，遣
官祭告于天地、宗庙、社稷、山川诸神。”

正统六年，大风。

按《名山藏》：“正统六年三月癸亥，南京大风，折孝陵树
三百馀株，坏官民舟，溺死者五千馀人。”

### 代宗景泰元年闰正月京师烈风昼晦

按：《大政纪》云云。

### 英宗天顺元年大风

按《全辽志》：“天顺元年三月五日戊寅，无云而晦，西南
风声如雷，屋瓦皆飞，扬沙拔木，行者仆地。”

天顺八年，宪宗即位，大风。

按明《昭代典则》：“天顺八年春正月乙亥，皇太子即皇
帝位。五月，大风电，拔郊坛，木飘瓦。”

### 宪宗成化二年大风

按《江西通志》：“成化二年春三月，丰城县大风，拔木坏
屋。”

成化六年，风霾。

按《山西通志》：“成化六年三月朔，石楼县风霾。”

成化九年，大风。

按《名山藏》：“成化九年三月乙巳夜，南京大风雨，拔太
庙社稷坛树。”

成化十五年，大风。

按《名山藏》，“成化十五年九月，孝陵大风拔木，遣守备
成国公朱仪祭告于孝陵。”

### 孝宗弘治元年大风

按《大政纪》，“弘治元年夏四月，天寿山大风。”

按《山西通志》：“弘治元年阳城大风折木。”

弘治六年，大风。

按《山西通志》：“弘治六年大风，忻州昼晦十日，潞州颓
屋。”

按《浙江通志》：“弘治六年，昌化风变。”

按《福建通志》：“弘治六年，飓风大作，海舟入平田，官为
凿渠乃出。七月初三日，大风雨，自卯至申，扬沙石，开
元寺西塔葫芦倾覆，林木折无数，城堞颓十之九，坏
官私庐舍商舶民船不可数计。”

弘治十年，风霾。

按《大政纪》：“弘治十年五月，京师风霾，诏求直言。祠祭
郎中王云凤因风霾逾旬，陈修德弭灾急务，上纳之。”
大意纳忠言，罢左道斋醮、采办传奉诸事。

弘治十六年，大风。

按《福建通志》：“弘治十六年，长乐马江大风覆舟，死者
几百人。”

### 武宗正德元年大风

按《几辅通志》：“正德元年四月，冀州大风，昼晦。”

按《全辽志》：“正德元年春三月，开原大风，连日不止，屋
瓦皆飞，昼晦如夜。”

正德五年秋，屯留县大风拔木。

按：《潞安府志》云云。

正德六年，长治县大风颓屋。

按：《潞安府志》云云。

正德八年，大风。

按《山西通志》：“正德八年六月，榆次大风拔木。是月旱，
忽风雷大作，拔木百馀株。”

正德十年，大风。

按《广东通志》：“正德十年，琼州大风，风从东北来，海水
飞卷西南，其东北岸约干四十馀丈，鱼鳖堆积。”
正德十一年五月，风霾。

按：《明昭代典则》云云。

### 世宗嘉靖元年六月南康府大风拔木

按：《江西通志》云云。

嘉靖二年大风。

按《全辽志》，嘉靖二年夏四月，大风连日不止，折损禾
苗大半按《山东通志》，嘉靖二年春二月，诸城大风，昼晦不辨
物色，人迷归路，树闲搏击有火，辰后方霁。

按《山西通志》：“嘉靖二年春，高平风沙无麦。”

按《长洲县志》，“嘉靖二年七月三日，大风拔木，湖溢，飘
没居民。”

嘉靖五年大风。

按《广东通志》：“嘉靖五年夏五月，阳江恩平大风拔木。
嘉靖七年，大风。”

按《福建通志》：“嘉靖七年八月初九夜，同安县大风拔
木，发屋瓦。至初十日晚，雨下如注，风乃止。”

嘉靖十一年大风。

按《陜西通志》：“嘉靖十一年，大风拔木三日。”

嘉靖十二年，大风。

按《浙江通志》：“嘉靖十二年，金华大风败稼。”

嘉靖十八年，大风。

按《福建通志》：“嘉靖十八年闰四月，飓风大作，屋瓦皆
飞。”

嘉靖十九年，风霾。

按《大政纪》：嘉靖十九年四月，京师风霾，初，黄雾四塞，
俄而紫赤色，忽暴风从西北起，阳江恩平文德坊及
西长安坊各城旗旟柱俱折。帝曰：“风霾之变，仰见上
天示戒，本朕自致，群工百职亦宜同寅协心，分赞治
理，勿得徒事文饰。然灾变有数，亦莫可逃。朕观此异，
凡三见矣。占书曰：‘兵丧火’。”西北边防，不可不慎。兵部
即会官集议以闻。于是科道官交章劾尚书张瓒贪
鄙误国，不宜居本兵之任。不报。

嘉靖二十年大风。

按《山西通志》：“嘉靖二十年，泽州大风伤稼。”

按《广西通志》：“嘉靖二十年九月十四日，琼州大风，宫
室圯坏，草木摧折殆尽。”是岁大饥，再作，岁复饥。
嘉靖二十一年，大风。

按《福建通志》：“嘉靖二十一年五月十三日夜，大风起，
屋瓦尽落，巨木悉拔。”

按《广西通志》：“嘉靖二十一年春三月十一日夜三更，
贺县忽大风从西而东南，飏沙飞瓦古树，大可十围，
连根拔起，所至有楼板砖砌，吹叠成堆者。夏四月，全
州暴风雨，有飞石陨柳山应泉池。”

嘉靖二十六年大风。

按《山西通志》：“嘉靖二十六年六月朔，州大风霾，昼晦
如夜。”

按《广西通志》：“嘉靖二十六年春二月夜，风雷摧全州
学宫松，伤戟门梁柱。”

嘉靖二十七年，赤风起。

按《山西通志》：“嘉靖二十七年夏四月，赤风。是月初九
日，山西有赤风自北来，须臾天地晦冥，咫尺不辨，夜
一鼓始霁。”

嘉靖二十八年，大风。

按《山西通志》：“嘉靖二十八年秋八月，平远卫大风，拔
木坏屋，伤牛羊。”

嘉靖二十九年，风霾。

按《山西通志》：“嘉靖二十九年夏四月，保德州、汾州风
霾蔽日，昼晦如夜。秋，平陆大旱，风霾蔽日。”

嘉靖三十三年大风。

按《山西通志》：“嘉靖三十三年，广昌大风拔木。”

嘉靖三十四年，“沁州大风。”

按《山西通志》：“嘉靖三十四年夏五月，沁州大风雨，大
木折毁。”

嘉靖三十六年大风。

按《江南通志》：“嘉靖三十六年二月，苏州洞庭两山间，
大风从东南来，太湖水为所约，壁立如峻崖，东偏干
涸，群趋得金珠器物及古钱。至三日有声如雷，水返
人尽没。”

嘉靖三十七年，大风。

按《潞安府志》：“嘉靖三十七年六月，屯留县大风拔木，
雹如卵，杀稼，民饥。”

嘉靖四十二年，大风。

按《大政纪》，嘉靖四十二年十二月，京师大风，时有风
变，占在土工。工部尚书雷礼请建京师重城。帝询于
徐阶，阶言：“重城保障之效，观南城可见。但不筑则已，
筑则必图可守，不然关系匪轻。”帝谓礼实为之，所谓
永赖。阶不复言，然而终不果筑。

嘉靖四十四年，大风。

按《云南通志》：“嘉靖四十四年正月，通海大风，拔木数
百株，水中舟揭入云中，莫知所止。”

嘉靖四十五年，大风。

按《福建通志》：“嘉靖四十五年五月，福州郡城大风雨，
城堞多坏。清军馆前大榕拔起，田禾多害。”

### 穆宗隆庆元年黑风起

按《陕西通志》：“隆庆元年九月，刘家寨忽黑风自地来，
风过处失一老妪，寻三日不获。”

隆庆三年大风按《山西通志》：“隆庆三年，交城代州大风拔木。”

按：《广东通志》：“隆庆三年秋九月，广州大风拔木，九月
无飓风。”书之志异也。

隆庆五年，大风。

按明《昭代典则》：“隆庆五年春正月己丑，京师大风，扬
尘四塞，给事中笪东光请肃朝仪。时未奉旨，而举朝
讪笑以为迂，东光愤懑，遂发狂疾。”

隆庆六年，赤风起。

按《明昭代典则》：“隆庆六年闰二月癸酉，赤风扬尘蔽
天。”

按《山西通志》：“隆庆六年，祁县风霾，昼晦如夜，至六月
不雨，大风拔木。”

### 神宗万历二年大风

按《畿辅通志》：“万历二年七月壬辰暮，三屯暴风起教
场，西南飘战车，空中碎之如纸叶。”

按《湖广通志》：“万历二年二月，宣城大风拔木，日晡始
息。”

万历四年，大风。

按《山西通志》：“万历四年夏，岳阳大风折木。”

万历六年，大风。

按《山西通志》：“万历六年，太原府大风摧折振朔门迤
东第三城楼一座。”

万历九年，大风。

按《江南通志》：“万历九年八月，镇江大风，甘露寺铁塔
折。”

万历十年，大风。

按《广西通志》：“万历十年十月，兴业县大风，拔木发屋。
万历十一年，暴风。”

按《云南通志》：“万历十一年四月癸亥，有风起于永昌
西北，声如雷，拔木无算。”

万历十三年，风霾。

按《山西通志》：“万历十三年二月，大同风霾，伤人畜，是
月二十九日也。”

万历十八年，大风。

按《河南通志》：“万历十八年，汴城大风霾，自西北来，昼
晦。三月初三日，汝宁黑风自西来，扬沙拔木，天日昼
昏。裕州亦然。”

万历十九年，黑风。

按《太康县志》：“万历十九年三月三日，黑风自京师来，
昼晦如夜，其日清明，扫墓者多堕坑堑。”

按《云南通志》：“万历十九年二月辛卯，临安大风拔木，
扬沙翻屋瓦。”

万历二十三年，大风。

按《山西通志》：“万历二十三年，阳曲大风，北门外拔树
百株。”

万历二十四年，飓风。

按《福建通志》：“万历二十四年八月，惠安飓风大作。
万历二十五年，怪风”

按《陕西通志》：“万历二十五年，榆林怪风拔木吹人，有
至三四十里者。”

万历二十六年，大风。

按《山西通志》：“万历二十六年秋七月，山阴大风，拔木
伤稼。”

按《马邑县志》：“万历二十六年四月，大风，麦无苗。
万历三十年，黑风飓风。”

按《河南通志》：“万历三十年三月，裕州黑风自北来，途
中人多吹堕溪中，有火光如绳，夜半乃止。”

按《福建通志》：“万历三十年七月，飓风作，长乐渡船覆，
溺死三十馀人。”

万历三十二年，大风。

按《陕西通志》：“万历三十二年夏四月，大风雨，毁东华
门，树木皆折。”

按《四川总志》：“万历三十二年春正月，成都城北阁为
大风陨，北门夜开。”

万历三十四年，大风。

按《山西通志》：“万历三十四年秋，霍州大风三昼夜，近
山谷熟，大半颓落于地。”

按《福建通志》：“万历三十四年八月初七日，飓风异常，
作一昼夜，城中石坊飘折十馀座，开西镇国塔、铜葫
芦铁盖飘折崩坏阳岐江，五舟并覆，溺死千馀人。是
时兴、泉、漳三郡生儒就试不得入，急欲发舟，舟人止
之不从，中流起风，五舟俱覆，乃讹以为峡江”也。
万历三十五年，飓风。

按《福建通志》：“万历三十五年八月二十八日，飓风大
作，福州府仪门、府学棂星门颓，东岳帝殿坏，城楼雉
堞窝铺倾圯殆尽，洛阳桥梁折。”

万历三十六年，大风。

按《山西通志》：“万历三十六年春二月，阳曲大风，摧倒
北城戍楼一座。”

万历三十九年，大风。

按《福建通志》：“万历三十九年，大风雨雹，拔木飘瓦万历四十年，大风。”

按《福建通志》：“万历四十年二月十一日，大风，马江渡，
覆死者百馀人。”

万历四十五年，飓风。

按《广东通志》：“万历四十五年，吴川石城大飓风，舟自
水中飞架民屋上。”

万历四十七年，风霾。

按《山西通志》：“万历四十七年春二月，阳曲、广昌、蔚州
风霾昼晦。夏四月，祁县风霾昼晦。”

万历四十八年，大风。

按《山西通志》，万历四十八年夏五月，大风拔木。
按《云南通志》，“万历四十八年二月己卯，有云气黄红，
渐变黑雾，昏晦如夜，大风雨如注，宜良瓦石皆飘。曲
靖城堞圯三丈，吹一人去地丈馀，方坠平彝，折木无
数，哨兵舍吹去数里。”

### 熹宗天启元年大风

按《陕西通志》：“天启元年五月朔，渭南大风拔木。
天启二年，大风。”

按《福建通志》：“天启二年四月十一日，大风。”

天启六年，大风。

按《山西通志》：“天启六年夏五月，闻喜，大风吹倒教场
墙垣，折将台旗杆。”

天启七年，大风。

按《安阳县志》，“天启末年，红风从东北来，天地人物皆
变白色。”

### 愍帝崇祯四年风霾

按《绥寇纪略》：“崇祯四年六月，临颍县雷风大霾，倾楼
拔木，砖瓦磁器堕地无恙，铜铁者碎。”

崇祯六年正月朔，大风霾。

按：《绥寇纪略》云云。

崇祯九年黑风。

按《绥寇纪略》：“崇祯九年七月二十日，沔阳州长夏门
外居民刘敕甫，白日黑风揭一屋，去柱壁，囊橐未动，
四邻如故。”

崇祯十年，大风。

按《绥寇纪略》：“崇祯十年三月十四日，真定昼晦，大风
拔木，巡按李模以闻。”

崇祯十二年，大风。

按《山西通志》，“崇祯十二年六月，沁州大风雨雹，禾稼
尽伤，吹倒城楼三座，树木多拔，打死头畜甚众。”
按《福建通志》，崇祯十二年八月十七日，大风飘屋拔
木。

崇祯十三年，大风。

按《绥寇纪略》：“崇祯十三年二月二十一日，大名府濬
县等处，东北见有黑黄云气一道，忽分往西南二方，
顷刻四塞狂风昼晦，黄埃中有青白气及赤光隐隐，
时开时暗。巡按韩文铨以闻。是年冬，河南府大风，新
安县都御史吕孔学墓上石碣，吹入云中，去四五里
方堕。”

按《河南通志》：“崇祯十三年，卫辉大风，沙霾昼晦。”
崇祯十四年，福建有异风。

按《绥寇纪略》：“崇祯十四年十二月，福建巡抚萧奕辅
奏异风。”

按《福建通志》：“崇祯十四年七月初一日，大风拔木发
屋，官署民庐尽毁，城楼皆倾倒，水中覆舟无数。”
崇祯十五年有怪风。

按《绥寇纪略》，崇祯十五年七月，保抚杨文岳奏怪风
按《山东通志》，崇祯十五年二月，大风拔木发屋。
按《山西通志》，崇祯十五年春正月朔，潞安风霾，昼晦
如夜，道绝往来。

崇祯十六年，大风。

按《绥寇纪略》：“崇祯十六年正月二日，大风昼晦，五凤
楼前门拴风断三截，又风吹建极殿，庑檐榱桷俱折，
殿瓦皆碎。二月二十四日，风霾昼晦。”